b'\n_START_ARTICLE_\nRoger Waters\n_START_SECTION_\nAnkstyvoji biografija (iki 1967)\n_START_PARAGRAPH_\nRoger Waters gim\xc4\x97 1943\xc2\xa0m. rugs\xc4\x97jo 6 d. Anglijoje, miestelyje apie 20 myli\xc5\xb3 nuo Londono. Kai jam tebuvo penki m\xc4\x97nesiai, II Pasauliniame kare puolant Anzio miestel\xc4\xaf Italijoje, \xc5\xbeuvo t\xc4\x97vas Eric\xe2\x80\x99as Fletcher\xe2\x80\x99is Waters\xe2\x80\x99as. Tai, kaip ir neapykanta karui, neteisybei atsispindi did\xc5\xbeiojoje R. Waters k\xc5\xabrybos dalyje._NEWLINE_1965 R. Waters at\xc4\x97jo groti \xc4\xaf grup\xc4\x99 \xe2\x80\x9eThe Abdabs\xe2\x80\x9c, kuri po kiek laiko tapo Pink Floyd.\n_START_SECTION_\nMetai su Pink Floyd (1967\xe2\x80\x931983)\n_START_PARAGRAPH_\nPink Floyd lyderis bei dain\xc5\xb3 autorius iki 1968 met\xc5\xb3 buvo Syd Barrett, ta\xc4\x8diau d\xc4\x97l psichikos sutrikim\xc5\xb3 jis buvo priverstas palikti grup\xc4\x99. B\xc5\xabtent tada prad\xc4\x97jo ry\xc5\xa1k\xc4\x97ti R. Waters fig\xc5\xabra\xc2\xa0\xe2\x80\x93 prad\xc5\xbeioje groj\xc4\x99s tik bosine gitara, v\xc4\x97liau kai kuriose dainose \xc4\x97m\xc4\x97si ir vokalisto vaidmens (be jo, Pink Floyd dainavo ir gitaristas David Gilmour bei klavi\xc5\xa1ininkas Rick Wright), o svarbiausia, vis daugiau \xc4\xafna\xc5\xa1o \xc4\xaf k\xc5\xabryb\xc4\x85 dar\xc4\x97 kaip dain\xc5\xb3 autorius. 1973 i\xc5\xa1leistas koncepcinis \xe2\x80\x9eDark Side Of The Moon\xe2\x80\x9c albumas i\xc5\xa1 esm\xc4\x97s buvo jo id\xc4\x97ja su jo tekstais. Tuo metu jau daugelis pripa\xc5\xbeino j\xc4\xaf kaip nauj\xc4\x85 grup\xc4\x97s lyder\xc4\xaf. Nuo tada Pink Floyd leido ry\xc5\xa1kius, teminius albumus\xc2\xa0\xe2\x80\x93 \xe2\x80\x9eWish You Were Here\xe2\x80\x9c (1975), \xe2\x80\x9eAnimals\xe2\x80\x9c (1977)._NEWLINE_1977\xc2\xa0m. liepos 6 d. Montrealyje, \xe2\x80\x9eIn The Flesh\xe2\x80\x9c turo metu \xc4\xafvyko incidentas\xc2\xa0\xe2\x80\x93 R. Watersas, i\xc5\xa1 nerimstan\xc4\x8dios publikos pasikviet\xc4\x99s vien\xc4\x85 triuk\xc5\xa1maujant\xc4\xaf \xc5\xbei\xc5\xabrov\xc4\x85, gerokai \xe2\x80\x9eu\xc5\xbeva\xc5\xbeiavo jam per nos\xc4\xaf\xe2\x80\x9c. Teigiama, kad b\xc5\xabtent po to \xc4\xafvykio R. Watersas suprato, kaip \xc5\xbemog\xc5\xb3 gali pakeisti \xc5\xa1lov\xc4\x97, ir prad\xc4\x97jo ra\xc5\xa1yti nauj\xc4\x85 k\xc5\xabrin\xc4\xaf\xc2\xa0\xe2\x80\x93 \xe2\x80\x9eThe Wall\xe2\x80\x9c. \xc5\xa0is albumas (o ir v\xc4\x97liau pastatytas filmas), nors ir fantazijos vaisius, turi nema\xc5\xbeai nuorod\xc5\xb3 \xc4\xaf realius \xc4\xafvykius\xc2\xa0\xe2\x80\x93 kare ties Anzio \xc5\xbe\xc5\xabva pagrindinio herojaus Pinko t\xc4\x97vas (kaip ir R. Waterso), po to Pinkas tampa roko \xc5\xbevaig\xc5\xbede, ta\xc4\x8diau j\xc4\xaf palau\xc5\xbeia \xc5\xbevaig\xc5\xbed\xc4\x97s gyvenimas._NEWLINE_Ni\xc5\xabr\xc5\xabs tekstai, kit\xc5\xb3 nuomoni\xc5\xb3 nepaisymas tuo metu R. Waters prad\xc4\x97jo atskirti nuo grup\xc4\x97s. 1983 jis suk\xc5\xabr\xc4\x97 dar vien\xc4\x85 album\xc4\x85 apie kar\xc4\x85, \xe2\x80\x9eThe Final Cut\xe2\x80\x9c, po pavadinimu para\xc5\xa1\xc4\x99s subtili\xc4\x85 antra\xc5\xa1t\xc4\x99 \xe2\x80\x9eRequiem For The Post War Dream\xe2\x80\x9c, ir skyr\xc4\x99s j\xc4\xaf savo t\xc4\x97vui. J\xc4\xaf \xc4\xafra\xc5\xa1in\xc4\x97jant, santykiai su grupe tapo labai \xc4\xaftempti. Klavi\xc5\xa1ininkas Rick Wright buvo tiesiog i\xc5\xa1mestas i\xc5\xa1 grup\xc4\x97s, prasid\xc4\x97jo dideli nesutarimai su gitaristu David Gilmour. Po albumo i\xc5\xa1leidimo Pink Floyd pasitrauk\xc4\x97 i\xc5\xa1 aktyvaus muzikinio gyvenimo, o 1985 R. Watersas oficialiai paliko grup\xc4\x99.\n_START_SECTION_\nPo Pink Floyd (nuo 1983)\n_START_PARAGRAPH_\nNors Pink Floyd prakti\xc5\xa1kai nebeegzistavo (bent jau nieko neveik\xc4\x97), karas tarp R. Waters ir David Gilmour t\xc4\x99s\xc4\x97si. 1984 abu atlik\xc4\x97jai i\xc5\xa1leido po solin\xc4\xaf album\xc4\x85, o 1987 David Gilmour nusprend\xc4\x97 atkurti grup\xc4\x99 be R. Waters. R. Waters \xc4\xaf tai atsak\xc4\x97 grup\xc4\x99 paduodamas \xc4\xaf teism\xc4\x85, ir teig\xc4\x97, kad be jo Pink Floyd negali egzistuoti. Nors jis pralaim\xc4\x97jo, ta\xc4\x8diau gavo teises \xc4\xaf tam tikr\xc4\x85 grup\xc4\x97s atributik\xc4\x85._NEWLINE_1990 Berlyne R. Waters kartu su kitais muzikantais (tarp j\xc5\xb3 Scorpions, Cyndi Lauper, Joni Mitchell, Bryan Adams, Van Morrison bei Kariniu Soviet\xc5\xb3 S\xc4\x85jungos Orkestru) pastat\xc4\x97 nauj\xc4\x85 The Wall koncert\xc4\x85, kuris buvo transliuojamas per \xc4\xafvairias pasaulio televizijas, bei i\xc5\xa1leistas kaip filmas._NEWLINE_Kaip ir Pink Floyd laikais, R. Waters t\xc4\x99s\xc4\x97 koncepcini\xc5\xb3 album\xc5\xb3 serij\xc4\x85. 1999, po 12 met\xc5\xb3 pertraukos v\xc4\x97l sureng\xc4\x97 tur\xc4\x85, i\xc5\xa1 kurio buvo i\xc5\xa1leistas naujas koncertinis albumas (paskutinis jo turas vyko 1987 metais, po \xe2\x80\x9eRadio K.A.O.S.\xe2\x80\x9c albumo)._NEWLINE_2004 metais, prie\xc5\xa1 JAV prezidento rinkimus, kaip agitacija balsuoti prie\xc5\xa1 D\xc5\xbeord\xc5\xbeo Bu\xc5\xa1o jaunesiojo i\xc5\xa1rinkim\xc4\x85 antrai kadencijai internete pasirod\xc4\x97 ir dvi naujos jo dainos\xc2\xa0\xe2\x80\x93 \xe2\x80\x9eLeaving Beirut\xe2\x80\x9c ir \xe2\x80\x9eTo Kill The Child\xe2\x80\x9c. Jas gal\xc4\x97jo atsisi\xc5\xb3sti nemokamai i\xc5\xa1 R. Waters svetain\xc4\x97s, o po to buvo i\xc5\xa1leistos ir kaip singlas._NEWLINE_2005 oficialiai prane\xc5\xa1ta, kad R. Waters baig\xc4\x97 kurti klasikos oper\xc4\x85 \xe2\x80\x9e\xc3\x87a Ira\xe2\x80\x9c (angl. There Is Hope). Numatoma operos apie Pranc\xc5\xabzijos revoliucij\xc4\x85 i\xc5\xa1leidimo data\xc2\xa0\xe2\x80\x93 2005\xc2\xa0m. rugs\xc4\x97jo 27 d._NEWLINE_2005\xc2\xa0m. bir\xc5\xbeelio 12 d. Pink Floyd \xc4\xafvyko, kaip atrod\xc4\x97 iki tol, ne\xc4\xaftik\xc4\x97tinas dalykas\xc2\xa0\xe2\x80\x93 tiek R. Waters, tiek David Gilmour patvirtino, kad liepos 2 dien\xc4\x85 kartu su kitais grup\xc4\x97s nariais Rick Wright ir Nick Mason ant vienos scenos kartu sugros Bobo Geldofo (muzikanto, pagrindinio The Wall filmo aktoriaus) organizuojamame labdaros koncerte Live8Live._NEWLINE_Po nepasisekusi\xc5\xb3 id\xc4\x97j\xc5\xb3 v\xc4\x97l suburti Pink Floyd kitiems pasirodymams, 2006\xc2\xa0m. R. Waters prad\xc4\x97jo tur\xc4\x85 po Europ\xc4\x85 ir JAV. Deja, fan\xc5\xb3 nusivylimui, d\xc4\x97l silpstan\xc4\x8dio balso atlik\xc4\x97jas kai kuriuose k\xc5\xabriniuose prad\xc4\x97jo naudoti vokalo fonogramas.'